Du skal sådan set gøre, som du plejer. Det vil sige: sørg for at børste dine tænder 2 gange dagligt i minimum 2 min. Du skal dog sørge for ikke at børste i området omkring såret. Lad det få ro i 7-10 dage, inden du FORSIGTIGT børster i området. Vi vil anbefale dig at skylle munden i den desinficerende mundskyllevæske Klorhexidin. Det anbefales at skylle munden 2 gange dagligt i 1 min. Bemærk at skummemiddel i tandpasta hæmmer klorhexidins effekt. Benyt derfor Klorhexidin 30-60 min. efter tandbørstning og benyt en tandpasta uden skummemiddel som f.eks. Zendium. Det er vigtigt, at du hverken børster, piller eller suger i såret. Lad det få ro og hold det rent ved at skylle munden i klorhexidin 2x dgl. i 7 dage efter operationen. Det vil også være hensigtsmæssigt at forsøge at tygge i den modsatte side af den, du er blevet behandlet i, hvis muligt. Hvis du føler, der sidder noget mad fast i såret, kan du forsøge at gurgle mund med lidt vand, så det løsner sig.